b'\n_START_ARTICLE_\nTaiwania cryptomerioides\n_START_SECTION_\nPaplitimo arealas\n_START_PARAGRAPH_\nTai Ryt\xc5\xb3 Azijos pietin\xc4\x97s dalies vietin\xc4\x97 med\xc5\xbei\xc5\xb3 r\xc5\xab\xc5\xa1is. Auga centrinio Taivano kalnuose ir piet\xc5\xb3 Kinijos Guid\xc5\xbeou, Hub\xc4\x97jaus, Si\xc4\x8duano, Junano provincijose. Arealas pietvakariuose siekia Mianmar\xc4\x85 bei jo pietuose \xc5\xa1iaur\xc4\x97s Vietnamo Laokajaus provincij\xc4\x85._NEWLINE_Kinijoje per tris provincijas kaip manoma auga apie 55 275 med\xc5\xbeiai, Taaivane med\xc5\xbei\xc5\xb3 populiacija kiek daugiau nei 10 000. Vietname viso suskai\xc4\x8diuota apie 100 \xc5\xa1i\xc5\xb3 med\xc5\xbei\xc5\xb3, kurie visi auga tik pa\xc4\x8dioje \xc5\xa1iaurin\xc4\x97je Laokajaus provincijoje. Praeityje \xc5\xa1ie med\xc5\xbeiai buvo labai eksplotuojami d\xc4\x97l medienos, dauguma sen\xc5\xb3 jau i\xc5\xa1kirsti. Manoma kad j\xc5\xb3 i\xc5\xa1plitimo arealas buvo kur kas platesnis. Dabar Kinijoje ir Taivane saugomi ir j\xc5\xb3 populiacija \xc4\x8dia stabilizuojasi.\n_START_SECTION_\nAugimo biotopas\n_START_PARAGRAPH_\nTai kalnuot\xc5\xb3 vietovi\xc5\xb3 medis. Auga 500\xe2\x80\x932800 metr\xc5\xb3 kaln\xc5\xb3 altitud\xc4\x97se kartu su kitais pu\xc5\xa1\xc5\xabnais, pla\xc4\x8dialapiais ir mi\xc5\xa1ri\xc5\xb3 mi\xc5\xa1k\xc5\xb3 vis\xc5\xbealiais med\xc5\xbeiais. M\xc4\x97gsta augti r\xc5\xabg\xc5\xa1tinguose \xc5\xa1ilto klimato rud\xc5\xbeemyje ir raudon\xc5\xbeemyje, regionuose su dideliu krituli\xc5\xb3 kiekiu vasar\xc4\x85 ir rudenyje, bet sausesn\xc4\x97mis \xc5\xbeiemomis. Auga pavieniui i\xc5\xa1sim\xc4\x97\xc4\x8diusios tarp Chamaecyparis formosensis, Chamaecyparis taiwanensis, paprastosiomis kuningamijomis (Cunninghamia lanceolata), himalajin\xc4\x97mis pu\xc5\xa1imis, himalajin\xc4\x97mis c\xc5\xabgomis, bet kartais sudaro tik savo \xc5\xa1varius medynus.\n_START_SECTION_\nMatmenys\n_START_PARAGRAPH_\nViena auk\xc5\xa1\xc4\x8diausi\xc5\xb3 Azijoje med\xc5\xbei\xc5\xb3 r\xc5\xab\xc5\xa1i\xc5\xb3. U\xc5\xbeauga iki 60-75\xc2\xa0m, kartais iki 80-90\xc2\xa0m auk\xc5\xa1\xc4\x8dio ir iki 3-4\xc2\xa0m skersmens kamienu. Ilg\xc4\x85 laik\xc4\x85 jos buvo nepaliaujamai kertamos, \xc5\xbeinoma pasirenkant gerai nuaugusius masyviausius ir auk\xc5\xa1tus med\xc5\xbeius, tad apie labai auk\xc5\xa1tus dabar i\xc5\xa1likusius ir augan\xc4\x8dius individus kol kas duomen\xc5\xb3 n\xc4\x97ra, juolab kad jos auga nuo\xc5\xa1aliose kaln\xc5\xb3 vietov\xc4\x97se.\n_START_SECTION_\nAm\xc5\xbeius\n_START_PARAGRAPH_\nAugdama l\xc4\x97tai, i\xc5\xa1gyvena ilgiau kaip 1600 met\xc5\xb3, tik\xc4\x97tina kad sulaukia ir vir\xc5\xa1 2000 met\xc5\xb3.\n_START_SECTION_\nMorfologija\n_START_PARAGRAPH_\nLaja k\xc5\xabgio formos, pana\xc5\xa1iai kaip Paprastoji egl\xc4\x97, pla\xc4\x8diau i\xc5\xa1sikerojusi. Kamienas tiesus. \xc5\xbdiev\xc4\x97 rudai (ne\xc5\xbeymiai) pilka, su vertikaliai pilgomis rievel\xc4\x97mis._NEWLINE_Lapai jaun\xc5\xb3 med\xc5\xbei\xc5\xb3 iki 100 met\xc5\xb3 lapeliai melsvai \xc5\xbeali, savo forma atrodo it paprastosios egl\xc4\x97s augan\xc4\x8dios Lietuvoje spygliukai ar ylos formos su storesniu pagrindu ir 10\xe2\x80\x9324\xc2\xa0mm ilgio bei 1,5-3,5\xc2\xa0mm plo\xc4\x8dio. Subrendusi\xc5\xb3 med\xc5\xbei\xc5\xb3 lapeliai \xc4\xafgauna \xc5\xbevyni\xc5\xa1k\xc4\x85 pavidal\xc4\x85 ir iki 1,5-8(9) mm ilgio bei 0,8-2,5\xc2\xa0mm plo\xc4\x8dio._NEWLINE_Apsidulkinimas balandyje\xc2\xa0\xe2\x80\x93 gegu\xc5\xbe\xc4\x97s m\xc4\x97n., s\xc4\x97klos subr\xc4\x99sta spalio\xc2\xa0\xe2\x80\x93 lapkri\xc4\x8dio m\xc4\x97n._NEWLINE_Kankor\xc4\x97\xc5\xbe\xc4\x97liai nedideli 12\xe2\x80\x9320\xc2\xa0mm ilgio ir 6-11\xc2\xa0mm plo\xc4\x8dio, su ma\xc5\xbedaug 12-25 plon\xc5\xb3, trapi\xc5\xb3 \xc5\xa1irdel\xc4\x97s formos (prisitvirtin\xc4\x99 \xc5\xa1irdel\xc4\x97s smaigal\xc4\x97liu) 8\xc2\xa0mm ilgio, 5\xc2\xa0mm plo\xc4\x8dio \xc5\xbevyneli\xc5\xb3. Kankor\xc4\x97\xc5\xbe\xc4\x97lyje 14-30 s\xc4\x97kleli\xc5\xb3._NEWLINE_S\xc4\x97klel\xc4\x97s \xc5\xa1viesiai rudos, plok\xc5\xa1\xc4\x8dios, pailgos, ovalios, siaurai elpsin\xc4\x97s (arba \xc5\xa1irdel\xc4\x97s formos, su siauresni\xc5\xb3 galu prisitvirtin\xc4\x99 prie kankor\xc4\x97\xc5\xbe\xc4\x97lio pagrindo) 4\xc2\xa0mm ilgio ir 2-3\xc2\xa0mm plo\xc4\x8dio su sparneliu su siauru 1-2\xc2\xa0mm sparneliu.\n_START_SECTION_\nMediena\n_START_PARAGRAPH_\nMediena lengvai apdirbama, mink\xc5\xa1ta, bet patvari bei malonaus kvapo.\n_START_SECTION_\nPanaudojimas\n_START_PARAGRAPH_\nPraeityje mediena tur\xc4\x97jo didel\xc4\x99 paklaus\xc4\x85, ypa\xc4\x8d \xc5\xa1ventykl\xc5\xb3 statyme, bald\xc5\xb3 ir karst\xc5\xb3 gamyboje. Taip pat naudota laiv\xc5\xb3 konstravime, tilt\xc5\xb3 tiesime bei popieriaus gamyboje. Dabar (XXI a. prad\xc5\xbe.) d\xc4\x97l med\xc5\xbei\xc5\xb3 retumo, apsaugos bei j\xc5\xb3 l\xc4\x97to augimo u\xc5\xbesodintose plantacijose, medienos legalus tiekimas ir panaudojimas yra retas.'